Το **Πανεπιστήμιο της Οττάβας** (αγγλ. *University of Ottawa*, γαλλ. *Université d'Ottawa*), αναφερόμενο συχνά συντομογραφικώς ως *uOttawa* ή *U of O*, είναι δίγλωσσο δημόσιο πανεπιστήμιο στην πρωτεύουσα του Καναδά Οττάβα. Η κυρίως πανεπιστημιόπολή του απλώνεται σε 425 στρέμματα στην καρδιά του κέντρου της πόλεως, δίπλα στη συνοικία Σάντυ Χιλ και στο Κανάλι Ριντώ.

Το Πανεπιστήμιο της Οττάβας ιδρύθηκε αρχικώς ως «Κολέγιο Μπάυταουν» (*College of Bytown*) το 1848 από τον πρώτο επίσκοπο της Ρωμαιοκαθολικής Αρχιεπισκοπής της Οττάβας, τον Joseph-Bruno Guigues. Μετονομάσθηκε σε Κολέγιο της Οττάβας το 1861 και αναγνωρίσθηκε ως πανεπιστήμιο από το κράτος πέντε χρόνια αργότερα με βασιλικό διάταγμα. Στις 5 Φεβρουαρίου 1889 το ίδρυμα έλαβε καταστατικό από τον Πάπα Λέοντα ΙΓ΄, που αναγόρευε το ίδρυμα σε ποντιφήκειο πανεπιστήμιο. Ωστόσο την 1η Ιουλίου 1965 το Πανεπιστήμιο αναδιοργανώθηκε και έγινε ανεξάρτητο από οποιαδήποτε εξωτερική νομική οντότητα ή θρησκευτικό οργανισμό. Ως αποτέλεσμα, η βασιλική και η παπική αναγνώριση «πέρασαν» στο νεοϊδρυθέν Πανεπιστήμιο Σαιν Πωλ, που είναι ομόσπονδο με το Πανεπιστήμιο της Οττάβας.

Το Πανεπιστήμιο της Οττάβας είναι το μεγαλύτερο αγγλογαλλικά δίγλωσσο πανεπιστήμιο της οικουμένης. Προσφέρει μεγάλη ποικιλία προγραμμάτων με τις δέκα Σχολές του, που περιλαμβάνουν Ιατρική, Νομική και Κοινωνικών Επιστημών. Η βιβλιοθήκη του διαθέτει 12 παραρτήματα με συνολικά περισσότερους από 4,5 εκατομμύρια τόμους βιβλίων. Το ίδρυμα είναι μέλος της καναδικής ομάδας «U15» πανεπιστημίων με «εντατική έρευνα», με ερευνητικό προϋπολογισμό 324,58 εκατομμύρια καναδικά δολάρια το 2017.

Το ίδρυμα έχει σήμερα έναν φοιτητικό πληθυσμό άνω των 35.000 προπτυχιακών και άνω των 6.000 μεταπτυχιακών φοιτητών και φοιτητριών, εκ των οποίων οι περίπου 7.000 προέρχονται από 150 άλλες χώρες. Οι αθλητικές ομάδες του πανεπιστημίου είναι γνωστές ως οι «Gee-Gees» της Οττάβας (*GG*, από τα αρχικά των χρωμάτων τους, γκρενά (βυσσινί) και γκρίζο. Το πανεπιστήμιο έχει επίσης τον δικό του εκδοτικό οίκο (*University of Ottawa Press*), που ιδρύθηκε το 1931.

Παραπομπές
----------

1. ↑  Deschênes, Marie-Pier (17 Ιουλίου 2014). «12 Facts about Your Campus You May Not Know». *Gazette*. University of Ottawa. Αρχειοθετήθηκε από το πρωτότυπο στις 17 Αυγούστου 2018. Ανακτήθηκε στις 10 Αυγούστου 2019.
2. ↑  Keshen, Jeff· St-Onge, Nicole (2001). *Ottawa - Making a Capital*. University of Ottawa Press. σελ. 79. ISBN 0-7766-0521-6.
3. 1 2  «About the History of the University of Ottawa». University of Ottawa. Αρχειοθετήθηκε από το πρωτότυπο στις 28 Οκτωβρίου 2014. Ανακτήθηκε στις 25 Μαΐου 2012.
4. ↑  «Saint Paul University History». Saint Paul University. 2012. Ανακτήθηκε στις 25 Μαΐου 2012.
5. ↑  «Quick Facts 2016». *Institutional Research and Planning*. University of Ottawa. 2016. Αρχειοθετήθηκε από το πρωτότυπο στις 5 Δεκεμβρίου 2018. Ανακτήθηκε στις 10 Αυγούστου 2019.
6. ↑  «Faculties and departments». University of Ottawa. Αρχειοθετήθηκε από το πρωτότυπο στις 29 Μαΐου 2012. Ανακτήθηκε στις 25 Μαΐου 2012.
7. ↑  «University of Ottawa». *Times Higher Education*. Ανακτήθηκε στις 11 Σεπτεμβρίου 2019.
8. ↑  «U15 Submission to the Expert Review Panel on Research and Development» (PDF). Review of Federal Support to R&D. 18 Φεβρουαρίου 2011. Αρχειοθετήθηκε από το πρωτότυπο (PDF) στις 13 Μαρτίου 2012. Ανακτήθηκε στις 25 Μαΐου 2012.

Βιβλιογραφία
------------

* Laberge, Edward P.: *Bytown's own college*, Bytown pamphlet series, έκδ. The Historical Society of Ottawa, Οττάβα 1982
* Prévost, Michel: *L'Université d'Ottawa depuis 1848 / The University of Ottawa since 1848*, University of Ottawa Press, Οττάβα 2008

Εξωτερικοί σύνδεσμοι
--------------------

* Επίσημος ιστότοπος
* Επίσημος ιστότοπος αθλητικών

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 149530551
* LCCN: n80125971
* ISNI: 0000 0001 2182 2255
* GND: 36213-X
* SUDOC: 026431343
* BNF: cb118680047 (data)
* BIBSYS: 90039154
* NLA: 35652776
* BNE: XX245052

 |

 |